text: Sommertid er syretid
  20 juni 2011 kl. 11.29
  Hvis du drikker meget juice og sodavand får du syreskader på tænderne. Skaderne er uoprettelige.
  Sommerferie kan være hårdt for tænderne, advarer Tandlægeforeningen.
  For med solskin og høje temperaturer følger kolde læskedrikke. Og med læskedrikke følger syreskader på tænderne. 
  Sodavand, juice og saftevand går hårdt ud over tænderne, advarer Tandlægeforeningens formand, Susanne Andersen.
  For læskedrikke indeholder syre, der ætser tænderne. Og det hjælper ikke noget at vælge de sukkerfri produkter.
  - Når det gælder læskedrikke, bliver light-produkterne ofte valgt med god samvittighed, idet ?de da må være gode for sundheden?. Sukker har selvfølgelig betydning for at undgå huller i tænderne, men det betyder intet i forhold til syreskader. Her handler det alene om syreindholdet, og det gør ingen forskel, om produktet indeholder sukker eller ej. Light-produkter har en lige så høj surhedsgrad som de sukkerholdige produkter, fortæller tandlægernes formand, Susanne Andersen.
  Tandlægerne er dog godt klar over, at de færreste vil gå igennem sommeren uden kolde læskedrikke.
  Selvom vand er bedst, så er det også i orden at drikke f.eks. en cola en gang imellem. 
  Men når det så sker, bør man drikke den hurtigt, evt. med et sugerør. På den måde rammes tænderne af syren så få gange som muligt.
  - De fleste læskedrikke fås med skruelåg, og det er simpelthen blevet tændernes værste fjende, for det betyder, at folk går og drikker små slurke gennem lang tid. Tænderne udsættes dermed for adskillige gange syrebad, og spyttet kan slet ikke nå at få bugt med syren fra første slurk, før der kommer en ny omgang syre indenbords, siger overtandlæge og ekspert i syreskader Ulla Pallesen fra Tandlægeskolen i København.
  - Hvad der skubber yderligere til problemet, er, at skaden ikke kun sker i selve det øjeblik, den syreholdige væske rammer tænderne. Syren sætter sig nemlig i tunge og kind og er således skadelig for tænderne et stykke tid bagefter. Derfor er det godt at skylle munden med vand lige efter, at man har drukket eller spist noget syreholdigt, siger Ulla Pallesen.
  Det hjælper ingenting at blive mere flittig med tandbørsten, for skaderne har intet med renhed at gøre.
  Tværtimod er det faktisk bedst at vente med tandbørstning til et par timer efter, at tænderne har været udsat for noget surt.
  En ætset tandoverflade vil nemlig være ekstra udsat for slid fra tandbørste og tandpasta.
  Syreskader kan ikke umiddelbart kan behandles.
  Tandlægeforeningen giver følgende råd:
  Spar på sodavand (især cola), saft og juice ? drik vand (og mælk) i stedet.
  Når du drikker en læskedrik, så gør det så hurtigt som muligt og brug evt. et sugerør, så væsken ikke rammer tænderne.
  Skyl munden med vand bagefter.
   
  Børst aldrig tænder lige efter, du har drukket læskedrikke eller spist noget syrligt ? det sliber yderligere tandemalje væk.
  